b'\n_START_ARTICLE_\nSavon Ty\xc3\xb6mies (1920\xe2\x80\x931921)\n_START_PARAGRAPH_\nSavon Ty\xc3\xb6mies oli Kuopiossa vuosina 1920\xe2\x80\x931921 ilmestynyt sosiaalidemokraattinen sanomalehti._NEWLINE_Savon Ty\xc3\xb6mies perustettiin SDP:n Kuopion piirin \xc3\xa4\xc3\xa4nenkannattajaksi Suomen sosialistisen ty\xc3\xb6v\xc3\xa4enpuolueen leiriin siirtyneen Savon Kansan tilalle. Puoluejohdon linjaa edustaneen lehden talous oli heikko, tilaajam\xc3\xa4\xc3\xa4r\xc3\xa4 pieni ja journalistinen taso vaatimaton. SDP:n kannatuksen huvetessa Savon Ty\xc3\xb6miest\xc3\xa4 julkaissut Savon Ty\xc3\xb6v\xc3\xa4en Sanomalehti Oy joutui konkurssin partaalle ja lehti lopetettiin syyskuussa 1921. Vuonna 1924 puolueen piirilehdeksi tuli mikkelil\xc3\xa4inen Vapaus, kunnes vuonna 1930 alettiin julkaista uutta Savon Ty\xc3\xb6mies -nimist\xc3\xa4 lehte\xc3\xa4._NEWLINE_Kolmesti viikossa ilmestyneen lehden painos oli aluksi 1500, mutta vuonna 1921 en\xc3\xa4\xc3\xa4 600 kappaletta. P\xc3\xa4\xc3\xa4toimittajina ja vastaavina toimittajina ty\xc3\xb6skenteliv\xc3\xa4t Kalle Hyv\xc3\xa4rinen (1920), Emil Pienim\xc3\xa4ki (1920\xe2\x80\x931921), Hugo Virtanen (1921) ja Paavo Lepp\xc3\xa4nen (1921).'